Informácie pre verejnosť 
vyplývajúce z  § 15 zákona NR SR č. 42/1994 Z.z. o civilnej ochrane obyvateľstva
 v znení neskorších predpisov

        Územie obce Kátlovce  môže byť potenciálne ohrozované z nasledujúcich zdrojov, ohrozenia:
A         Jadrové zariadenie (JZ) SE-EBO V-2 J. Bohunice
B	Únik chemických nebezpečných látok zo stacionárnych zdrojov na území obce, prípadne pri preprave po cestných komunikáciách. 

A)	Jadrové zariadenie SE-EBO V-2

	V  lokalite   blízko  obce   Jaslovské   Bohunice sa  nachádza komplex jadrových  zariadení.  V  lokalite Atómových elektrární Bohunice sú v prevádzke 2 bloky na JZ SE-EBO V-2. Vo vyraďovacom procese sú dva odstavené reaktory na JZ V-1 a jeden v likvidácii A-1.
JZ SE-EBO V2 prevádzkuje držiteľ povolenia ( ďalej len prevádzkovateľ), Slovenské elektrárne a.s. so sídlom v Bratislave.

Obec Kátlovce by bola v prípade vzniku havárie  tohto zariadenia ohrozená ako celok možným spádom rádioaktívnych látok.
Obec Kátlovce sa nachádza v pásme vymedzenom do 5 km, od JZ – SE-EBO V-2 Jaslovské  Bohunice.

Havária jadrového zariadenia má 3 fázy. Na úrovni obce sa spracovávajú opatrenia k ochrane obyvateľstva bez rozdelenia do jednotlivých fáz.
Za  haváriu na JZ považujeme stav, keď sa z JZ dostanú do životného prostredia rádioaktívne látky v množstvách a aktivite, ktoré vyžadujú opatrenia na ochranu obyvateľstva. Časť týchto látok sa usadí na budovách, na zemi, prípadne rastlinách a viaže sa s nimi. V odbornom jazyku sa označuje tento proces ako radiačná kontaminácia. Rádioaktívne látky sa môžu dostať do organizmu ľudí vdychovaním, požitím kontaminovanej potravy alebo vody a preniknutím cez kožu.

Účinky ionizačného žiarenia na organizmus môžu byť:
•	fyzikálne,
•	fyzikálno-chemické,
•	chemické,
•	biologické.
Najnebezpečnejšia je prenikavá radiácia, v dôsledku ktorej je oslabený imunitný systém organizmu a hrozí veľký výskyt epidémií a nákaz. Akútna choroba z ožiarenia zahŕňa výskyt novotvarov ako je rakovina kože, leukémia a pod.

Varovanie obyvateľstva a vyrozumenie osôb je súhrn technických a organizačných opatrení na bezprostredné a včasné informovanie obyvateľstva, štátnych a súkromných organizácií o mimoriadnej udalosti spojenej s únikom alebo s hrozbou úniku rádioaktívnych látok do životného prostredia.
Systém varovania obyvateľstva je založený na princípe:
-	varovania elektronickými poplachovými sirénami,
-	vyhlásením slovnej informácie,
-	hromadnými oznamovacími prostriedkami (rozhlas, televízia),

Úlohy pri realizácii opatrení na zabezpečenie ochrany obyvateľstva:

1.	Varovanie obyvateľstva a vyrozumenie osôb, organizácia informačného toku
2.	Monitorovanie a dozimetrické zabezpečenie
Obec nezabezpečuje monitorovanie ani dozimetrické zabezpečenie, nakoľko na daný účel nevlastní žiadne materiálne vybavenie.
3.	Regulácia pohybu osôb a dopravných prostriedkov
Obec zodpovedá len za reguláciu pohybu obyvateľstva na území obce, ktoré zabezpečuje vlastnými silami a prostriedkami v spolupráci s jednotkami polície, príp. jednotkami Ozbrojených síl SR.
4.	Prvá predlekárska pomoc a neodkladná zdravotná starostlivosť
V rámci obce je prvá predlekárska pomoc poskytovaná svojpomocne, nakoľko obec nemá žiadne odborné zdravotné jednotky. Neodkladná zdravotná starostlivosť by bola zabezpečovaná prostredníctvom zdravotníckych zariadení na základe určenia krízového štábu, prípadne nadriadených zložiek, keďže obec sa nachádza v oblasti ohrozenia a poskytovanie komplexnej zdravotnej starostlivosti sa plánuje mimo oblasť ohrozenia.
5.	Evakuácia
Obec zodpovedá za evakuáciu obyvateľstva obce a zamestnancov právnických a fyzických osôb v rámci obce. Na tento účel má spracovaný „Plán evakuácie obyvateľstva“ v ktorom je plánovaná evakuácia obyvateľstva v prípade vzniku havárie alebo nehody JZ v Jaslovských Bohuniciach cez kontrolné stanovište Senica po trase Trstín, Jablonica, Senica, Dojč, Štefanov do obce Petrova Ves.
6.	Hygienická očista
Po ukrytí obyvateľstva v bytoch alebo na pracoviskách sa vykonáva čiastočná hygienická očista bežným umytím, v spoločných úkrytoch sa vykonáva v sociálnych zariadeniach budov a úkrytov.
Úplná hygienická očista bude vykonávaná až v príslušnom kontrolnom stanovišti.
7.	Príprava a informovanie obyvateľstva
Cieľom prípravy je umožniť čo najväčšiemu počtu občanov získať nevyhnutné vedomosti, návyky a zručnosť k sebaochrane a pomoci iným v núdzi.
Informácia obsahuje údaje s uvedením stručného, zrozumiteľného a pravdivého opisu NEHODY alebo HAVÁRIE , dátumu a času jej vzniku, jej  územnej a technickej lokalizácie, príčin jej vzniku, jej dôsledkov pre verejnosť a prijatých predbežných opatreniach.
8.	Individuálna ochrana osôb
Obec má spracovaný plán výdaja PIO a v prípade potreby by boli obyvateľstvu vydané ochranné masky spoločne s ochrannými filtrami.
9.	Zabezpečenie činnosti v objekte, v ktorom nemožno skončiť pracovnú činnosť
V obci sa nenachádzajú žiadne objekty, kde nemožno skončiť pracovnú činnosť. 
10.	Profylaxia
Jódové profylaktikum zabezpečené pre obyvateľstvo v oblasti ohrozenia sa použije ihneď po obdržaní, najneskôr do 2 hod. od varovného signálu o vzniku radiačnej havárie v dávke podľa návodu na  krabičke. Podľa vývoja skutočnej radiačnej situácie na pokyn príslušných orgánov užije obyvateľstvo opakovane ešte polovičnú dávku. Tehotné a dojčiace ženy užijú maximálne dve dávky. Osoby citlivé na jód, alebo trpiace chorobou štítnej žľazy, sa poradia s lekárom o užití profylaktika a o doporučenom dávkovaní.
11.	Ukrytie osôb
Obyvatelia obce by boli ukrytí v JÚBS (jednoduchých úkrytoch budovaných svojpomocne) v súlade so spracovaným „Plánom ukrytia“, ktorý je založený na obecnom úrade.
12.	Dezaktivácia vrátane zámeru na prechodné a trvalé uloženie kontaminovaného materiálu, ktorý po použití predstavuje rádioaktívny odpad.
      V skorej fáze havárie sa vykonáva iba čiastočná dezaktivácia terénu, budov a materiálu, nakoľko kontaminácia rádioaktívnym spádom naďalej pretrváva a úplnú dezaktiváciu je potrebné vykonávať na kontaminovanom  území hlavne v prechodnej a neskorej fáze radiačnej havárie JZ.
      V oblastiach , kde bolo obyvateľstvo evakuované sa dezaktivácia sústreďuje hlavne   na komunikácie, dôležité výrobné zariadenia a pod. Následne sa dekontaminácia vykonáva v oblastiach , kde došlo k evakuácii obyvateľstva, v súvislosti s ich návratom.
       Dezaktiváciu plánuje a zabezpečuje  :
•	prevádzkovateľ zdroja ohrozenia pre oblasť ohrozenia a objekt,
•	podnikatelia pre svoje objekty v oblasti ohrozenia, ak organizujú jednotky CO,
•	okresný úrad a obec pre oblasť ohrozenia a pre oblasť predpokladaného ohrozenia, ak nepostačujú prostriedky prevádzkovateľa zdroja ohrozenia.
Najskôr sa vykonáva dezaktivácia suchou cestou /mechanické ometanie a utieranie povrchu metlami, štetcami, handrami, vysávačmi a pod./, potom sa robí dozimetrická kontrola a ak presahuje kontaminácia povolenú normu, dezaktivácia sa opakuje mokrou cestou /umývanie vodou prúdom vody, roztokmi mydiel a saponátov/. 
       Pri vykonávaní čiastočnej a úplnej očisty a čiastočnej a úplnej dezaktivácie, ktorá sa vykonáva ihneď po kontaminácii  najmä svojpomocou dostupnými prostriedkami je potrebné dbať na zásady ukladania resp. prechodného ukladania rádioaktívnych odpadov nasledovne : 
-	kontaminované odevy a rádioaktívne odpady z očisty a dezaktivácie ukladať do PE vriec. Tieto ukladať do uzatvárateľných dební (najlepšie kovových), do kovových uzatvárateľných kontajnerov, nádob a pod.,
-	debny, kontajnery alebo rôzne použité obaly s rádioaktívnym odpadom prechodne ukladať podľa možností do vyprázdnených skladovacích priestorov, kde najmä nebude dochádzať  k ožarovaniu osôb a potravín,
-	kontaminovanú vodu je potrebné odvádzať do izolovaných nádrží , izolovaných žúmp, tak, aby sa táto nedostávala do kanalizácie,
-	uložením rádioaktívnych odpadov sa nesmú znehodnotiť podzemné zdroje pitnej vody. Preto sa tieto odpady nezakopávajú do zeme.

Likvidácia kontaminovaného odpadu
Na území SR má oprávnenie na likvidáciu rádioaktívneho odpadu JAVYS a.s.
Postup pri likvidácii a uložení rádioaktívnych odpadov po vykonaní hygienickej očisty a dezaktivácie terénu, budov a materiálu:

P. č.	Úloha- činnosť	Vykoná	Súčinnosť	
1.	Uloženie rádioaktívnych odpadov ( RAO) z dezaktivácie do PE vriec a do kontajnerov. 	Určené osoby	Obec, OÚ, JZ	
2.	Zhromaždenie PE vriec a kontajnerov s RAO do vymedzených priestorov na skladovanie.	Určené osoby	Obec, OÚ, JZ	
3.	Dezaktivácia obytných domov.	Obec	SaP CO, určené organizácie 	
4.	Uloženie RAO z hygienickej očisty do PE vriec a odovzdanie obcou určenej osobe.	Obyvatelia postih. oblastí		
5.	Odvoz RAO na bezpečné miesta operatívne určené podľa situácie.	Obec	JZ, OÚ	
6.	Rozdelenie RAO podľa úrovne kontaminácie a druhu.	?	?	
7.	Určenie miesta na trvalé a bezpečné uloženie RAO.	MH SR, resp. ÚKŠ	JZ	
13.	Regulácia spotreby potravín, krmovín a vody
Vydávanie opatrení ohľadom potravín, vody a krmív budú zabezpečovať príslušné štátne orgány na základe výsledkov monitorovania (RÚVZ a RVaPS).

	Ďalšie informácie súvisiace s plánom ochrany obyvateľstva pre prípad nehody alebo havárie jadrového zariadenia je možné získať na Obecnom úrade Kátlovce.

	V uvedenej dokumentácii sa nenachádzajú žiadne dôverné informácie alebo utajované skutočnosti, ktoré by podliehali obmedzeniam vyplývajúcim zo zákona č. 215/2004 Z.z. o ochrane utajovaných skutočností a o zmene a doplnení niektorých zákonov v znení neskorších predpisov, prípadne zákona č. 428/2002 Z.z. o ochrane osobných údajov v znení neskorších predpisov.

B)		Únik chemických nebezpečných látok zo stacionárnych zdrojov na území obce, prípadne pri preprave po železnici, alebo cesTných komunikáciách

Chemické nebezpečné látky sú látky, ktoré svojimi vlastnosťami môžu spôsobiť ohrozenie zdravia a života ľudí alebo majetku a narušiť stav  životného prostredia.
Chemické nebezpečné látky sa však bežne využívajú v priemyselnej výrobe. Ich vhodné použitie sa využíva pri výrobných procesoch. Medzi najpoužívanejšie CHNL používané v priemyselnej výrobe patria amoniak, priemyselné plyny, riedidlá a pod...
V prípade havárie môže prísť k nežiaducemu úniku CHNL do okolia, ktoré spôsobí nežiaduce účinky na organizmoch a majetku, z toho dôvodu sa plánujú protichemické opatrenia.
Územie obce môže byť ohrozené zo stacionárnych zdrojov na území obce, prípadne pri preprave po železnici alebo cestných komunikáciách.

V obci sa nenachádza žiadny objekt , v ktorom sa vyrába, skladuje a manipuluje s CHNL.

Úlohy pri realizácii opatrení na zabezpečenie ochrany obyvateľstva:

1.	Varovanie obyvateľstva a vyrozumenie osôb, organizácia informačného toku
Pri bezprostrednom ohrození obyvateľstva únikom chemických nebezpečných látok (CHNL) sa v zmysle platných právnych predpisov vykonáva varovanie a vyrozumenie obyvateľstva dohovorenými signálmi a to 2 minútovým kolísavým tónom, ktorý sa ihneď po jeho skončení dopĺňa slovnou informáciou vo vysielaní hromadných informačných prostriedkoch. Slovná informácia obsahuje :
-	deň a hodinu vzniku ohrozenia,
-	údaje o zdroji ohrozenia,
-	údaje o veľkosti a lokalite ohrozenia,
-	základné pokyny na ochranu obyvateľstva.
Pri úniku CHNL pri preprave sa využívajú na varovanie a vyrozumenie obyvateľstva vyrozumievacie prostriedky. Jedná sa o sirény a rozhlasy.
2.	Regulácia pohybu osôb a dopravných prostriedkov
Reguláciu pohybu osôb organizujú zložky polície s orgánmi CO a OS SR.
Obec zodpovedá za reguláciu pohybu osôb na území obce, ktorú zabezpečuje vlastnými silami a prostriedkami podľa rozhodnutia starostu obce v spolupráci s PZ SR.
3.	Prvá predlekárska pomoc a neodkladná zdravotná starostlivosť
V rámci obce je prvá predlekárska pomoc poskytovaná svojpomocne. Neodkladná zdravotná starostlivosť by bola zabezpečovaná prostredníctvom rýchlej zdravotnej služby.
4.	Evakuácia
Evakuácia obyvateľstva z priestoru ohrozenia pri úniku CHNL sa riadi v zmysle spracovaných plánov lokálne a operatívne. Najvhodnejší postup je opustiť ohrozený priestor kolmo na smer vetra.
5.	Hygienická očista
Úplnú špeciálnu očistu vykonávajú špeciálne vyčlenené jednotky. Dobre vykonanou špeciálnou očistou možno čiastočne alebo úplne odstrániť CHNL  z terénu či budov a tým zamedziť ich negatívnemu vplyvu na obyvateľstvo.
Očista terénu a budov sa môže vykonávať :
a)	chemicky – kde druh látky závisí od CHNL a jej koncentrácie,
b)	mechanicky – kde sa kontaminovaná vrstva mechanicky odstráni.
U niektorých CHNL môže nastať i samovoľná dekontaminácia, ktorá je však závislá od druhu, látky, teploty, vlhkosti a ďalších meteorologických podmienok.
6.	Individuálna ochrana osôb
Špeciálne prostriedky individuálnej ochrany je povinný zabezpečiť v zmysle vyhlášky č. 533/2006 Z.z. ohrozovateľ len pre svojich zamestnancov a osoby prevzaté do starostlivosti.
7.	Zabezpečenie činnosti v objektoch, v ktorých nemožno skončiť pracovnú činnosť
V obci sa nachádza objekt, PD Kátlovce, v ktorom nemožno skončiť pracovnú činnosť. 
Ochranu  zamestnancov  uvedeného  objektu  je  potrebné riešiť špeciálnymi prostriedkami individuálnej  ochrany.
1. Zamestnanci  strojovní  musia byť  zabezpečení  dýchacími  prístrojmi a  gumenými  oblekmi  na  ochranu  dýchacích  ciest  a povrchu  tela.   
2. Členovia  strážnej  služby a ošetrovatelia HZ musia byť    zabezpečení  ochrannými maskami s  filtrom  typu  prítomnej nebezpečnej látky.
3. Členovia  štábu  objektu  musia byť    zabezpečení ochrannými  maskami  s  filtrom typu prítomnej nebezpečnej látky.  Predpoklad  zriadenia miesta riadenia  ZP musí byť   mimo  oblasť  ohrozenia  zdravia.
Pre  osoby, ktoré  sú  určené na  zásah  v mieste  havárie, je  potrebné  zabezpečiť  celotelovú ochranu  protichemickým  odevom vrátane  rúk  a  nôh (čižmy, rukavice), dýchacie cesty  chrániť  dýchacím kyslíkovým  prístrojom. 
Mimo priame  ohnisko  zásahu ( s dostatkom  kyslíka )  je  možné  krátkodobo (do 5 minút) použiť ochrannú  masku s filtrom  proti  konkrétnemu druhu CHNL.
V mieste  havárie  pri  priamej  manipulácii s CHNL  musia  pracovať najmenej štyri osoby, pričom  dve prácu  vykonávajú  a  dve ich  zabezpečujú.
Prevádzkovateľ  zdroja  ohrozenia  je povinný  zabezpečiť kvalitné  špeciálne  prostriedky individuálnej  ochrany pre svojich zamestnancov a osoby prevzaté do starostlivosti a  zodpovedá  za  ich funkčnosť. 

8.	Ukrytie osôb
Ukrytie obyvateľstva v prípade vzniku MU s únikom CHNL sa realizuje buď v pivničných priestoroch, alebo vo výškových budovách nakoľko vlastnosti rôznych látok sú rozdielne. Rozhodnutie o mieste ukrytia sa stanoví až podľa skutočnej situácie a druhu CHNL.
Najrýchlejším a najúčelnejším ochranným opatrením je okamžitá evakuácia z postihnutého územia.

Záchranné práce zahŕňajú:
-	súbor činností, ktorých cieľom je najmä vyslobodenie postihnutých osôb, poskytnutie prvej  pomoci, záchrana života, zdravia a majetku, ich odsun mimo priestoru postihnutého mimoriadnou udalosťou,
-	súbor činností, ktorých cieľom je zamedziť pôsobeniu a šíreniu následkov mimoriadnej udalosti.
-	súbor činností potrebných na optimálne odstránenie následkov mimoriadnej udalosti.
Ďalšie informácie súvisiace s plánom ochrany môžu občania získať na Obecnom úrade Kátlovce.

V uvedenej dokumentácii sa nenachádzajú žiadne dôverné informácie alebo utajované skutočnosti, ktoré by podliehali obmedzeniam vyplývajúcim zo zákona č. 215/2004 Z.z. o ochrane utajovaných skutočností a o zmene a doplnení niektorých zákonov v znení neskorších predpisov, prípadne zákona č. 428/2002 Z.z. o ochrane osobných údajov v znení neskorších predpisov.